Daniel Sueiro

**Daniel Sueiro Rodríguez**, nado en Ribasar (Rois) en 1931 e finado en Madrid o 25 de setembro de 1986, foi un xornalista e escritor galego en lingua castelá.

## Traxectoria 
Fillo de José Sueiro Danza, mestre nacional da escola de Ribasar, e Ramona Rodríguez Fernández. Estudou o bacharelato en Ourense e A Coruña. Comezou os estudos de Dereito na Universidade de Santiago de Compostela, onde dirixiu a revista *Servicio* do S.E.U., e despois marchou á Universidade Central de Madrid. Graduouse en xornalismo na Escola Oficial de Madrid. Traballou na revista *Juventud*, nos xornais *Arriba* e *Pueblo* e na Axencia EFE.

Comezou a súa carreira literaria en 1958 co libro de relatos *La rebuscas y otras desgracias*. En 1958 escribiu *Los conspiradores*, pola que obtivo o Premio Nacional de Literatura en 1959 e que se publicou catro anos despois, á que seguiu a súa primeira novela, *La criba*, sobre o mundo do xornalismo. Despois apareceu a novela *Estos son tus hermanos*, que narra o regreso dun exiliado a España, onde non pode soportar os odios e a violencia social que seguen exercendo sobre el os vencedores da guerra e describe o ambiente irrespirable que se crea ao seu redor; foi prohibida pola censura franquista en 1961 e publicouse en México en 1965. Volveu ao relato coa publicación de *Toda la semana* en 1964. Durante os anos sesenta e setenta publicou novelas como *La noche más caliente* (1966), sobre o mundo rural dominado polo caciquismo, *Corte de corteza* (1969), no que coa anécdota dun transplante de cerebro constrúe unha protesta ante a sociedade, e *El cuidado de las manos* (1974).

Aínda que conseguiu algún éxito como novelista e recibiu o premio Alfaguara, logrou maior resonancia no mundo literario polos seus ensaios e libros reportaxes, modalidade na foi pioneiro en España, baseados sobre todo na pena de morte. Desta faceta destacan as obras: *El arte de matar* (1968), *Los verdugos españoles* (1972), *La pena de muerte: ceremonial, historia, procedimientos* (1974) e *Historia del franquismo*, de 1978. Finou en Madrid dun cancro o 25 de setembro de 1986. Ao ano seguinte publicouse postumamente a súa última novela, *Balada del Manzanares*.

## Obra 
### Novela 
* *La criba* (1961)
* *Estos son tus hermanos* (1965)
* *La noche más caliente* (1966)
* *Corte de corteza*  (1969, Premio Alfaguara)
* *El cuidado de las manos* (1974)
* *Balada del Manzanares* (1987)

### Relato 
* *La rebusca y otras desgracias* (1958)
* *Los conspiradores*  (1959, Premio Nacional de Literatura)
* *Toda la semana* (1964)
* *Solo de moto* (1967)
* *La carpa y otros cuentos* (2014; compilación de once relatos e dúas novelas curtas: "La carpa" e "Solo de moto").
* *Cuentos para leer en la cama con un pitillo en la boca* (2019)
* *Novelas cortas para leer en la cama con un pitillo en la boca* (2019)

### Reportaxe 
* *El arte de matar* (1968)
* *Los verdugos españoles* (1972)
* *La pena de muerte: ceremonial, historia, procedimientos* (1974)
* *Historia del franquismo*  (1978, en colaboración con Bernardo Díaz Nosty)
* *La Flota es roja*  (1983). Sobre o papel da Armada Española na conspiración que levou ao golpe de Estado de xullo de 1936 e a evolución da frota nos primeiros meses da guerra civil.
* *El Valle de los Caídos: los secretos de la cripta franquista* (1983)

### Guión cinematográfico 
* *Los golfos* de Carlos Saura (1959)
* *Los farsantes* de Mario Camus (1963)
* *El puente* de Juan Antonio Bardem  (1976), baseada en *Solo de moto*
A película *Queridísimos verdugos*, de Basilio Martín Patino, está inspirada no seu libro *Los verdugos españoles*.

## Vida persoal 
Casou en 1957 con María Cruz Seoane, que foi unha destacada historiadora da prensa.

## Notas 
## Véxase tamén 
### Outros artigos 
* Realismo social
### Bibliografía 
* 
* 
* 
*